
Parlamentul  României

Camera  Deputaţilor
Comisia pentru sănătate şi familie         Comisia pentru muncă şi protecţie socială                      Nr.28/45/8.03.2011                                            Nr.27/ 678/8.03.2011            
R A P O R T    C O M U N
asupra propunerii legislative pentru modificarea Legii nr.460/2003 privind exercitarea profesiunilor de biochimist, biolog şi chimist, înfiinţarea, organizarea şi funcţionarea Ordinului Biochimiştilor, Biologilor şi Chimiştilor în sistemul sanitar din România

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Pl-x 584 din 9 noiembrie 2010, cu dezbaterea pe fond, a propunerii legislative pentru modificarea Legii nr.460/2003 privind exercitarea profesiunilor de biochimist, biolog şi chimist, înfiinţarea, organizarea şi funcţionarea Ordinului Biochimiştilor, Biologilor şi Chimiştilor în sistemul sanitar din România.

La întocmirea prezentului raport comun, Comisia pentru muncă şi protecţie socială şi Comisia pentru sănătate şi familie au avut în vedere:

· avizul favorabil al Consiliului Legislativ (nr.412/12.04.2010)

· avizul negativ al Comisiei juridice, de disciplină şi imunităţi (nr.31/948/16.11.2010).

· punctul de vedere negativ al Guvernului (nr.1485/08.06.2010).

Propunerea legislativă are ca obiect de reglementare modificarea art.6 din Legea nr.460/2003 în sensul stabilirii vârstei standard de pensionare la 65 de ani, indiferent de sex, pentru persoanele care exercită profesia de biochimist, biolog sau chimist şi posibilitatea continuării activităţii profesionale, la cerere, până la împlinirea vârstei de 70 de ani, pentru doctorii în ştiinţe.

De asemenea, se preconizează ca, la cerere, biochimiştii, biologii şi chimiştii din sistemul sanitar să poată fi pensionaţi anticipat potrivit Legii nr.19/2000 privind sistemul public de pensii şi alte drepturi de asigurări sociale. 

Membrii Comisiei pentru muncă şi protecţie socială au dezbătut propunerea legislativă în şedinţa din 16 februarie 2011 şi au hotărât, cu majoritate de voturi (o abţinere), respingerea acesteia.

La lucrările comisiei au fost prezenţi 28 deputaţi, din totalul de 30 membri ai comisiei.

La dezbaterile Comisiei pentru muncă şi protecţie socială au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale, domnul Nicolae Ivăşchescu, Secretar de Stat şi doamna Georgeta Jugănaru, director.

Membrii Comisiei pentru sănătate şi familie au dezbătut propunerea legislativă în şedinţa din 1 martie 2011 şi au hotărât, cu majoritate de voturi (o abţinere), respingerea acesteia.

La lucrările comisiei au fost prezenţi 17 deputaţi, din totalul de 17 membri ai comisiei.

La dezbaterile Comisiei pentru sănătate şi familie au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale, doamna Anca Pricop, şef serviciu securitate şi sănătate şi doamna Georgeta Jugănaru, director.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Propunerea legislativă a fost respinsă de Senat în şedinţa din 11 octombrie 2010.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma dezbaterilor, cele două comisii, propun plenului Camerei Deputaţilor respingerea propunerii legislative pentru modificarea Legii nr.460/2003 privind exercitarea profesiunilor de biochimist, biolog şi chimist, înfiinţarea, organizarea şi funcţionarea Ordinului Biochimiştilor, Biologilor şi chimiştilor în sistemul sanitar din România, (Pl-x 584/2010), întrucât, prin Legea nr.263/2010 privind sistemul unitar de pensii publice s-a simplificat legislaţia referitoare la pensiile publice şi integrarea regimurilor speciale, s-a reglementat creşterea vârstelor de pensionare şi s-a promovat un tratament egal pentru toţi pensionarii.
        PREŞEDINTE,




PREŞEDINTE,


Rodica Nassar




Victor Paul Dobre








SECRETAR, 



         SECRETAR, 


Ion Burnei



           
Kerekes Károly

Întocmit,

Consilier parlamentar Anghel Elena 

Consilier parlamentar Livia Spînu
Consultant parlamentar Cristina Bologan

